b'\n_START_ARTICLE_\nGuaharibo\n_START_PARAGRAPH_\nGuaharibo (Yanomam\xc3\xb6), jedna od glavnih gupa Yanomami Indijanaca (porodica Chirianan) sa Sierra Parime na granici Venezuele i Brazila, osobito u podru\xc4\x8dju oko rijeke Ventuari. Alain Gheerbrant koji je posjetio pleme 1949/1950. u\xc4\x8dinio je prve snimke ovih ljudi i pru\xc5\xbeio nam obilje podataka o njima. Gvaharibi su niskog rasta, mu\xc5\xa1karci (1,50), \xc5\xbeene (1,30). Hodaju goli ili gotovo goli, a tijela ma\xc5\xbeu crvenom i crnom bojom. \xc5\xa0ip\xc4\x8dica provu\xc4\x8dena kroz nos i malena rojtica iznad spolovila, uz ne\xc5\xa1to nakita, sve je \xc5\xa1to \xc5\xbeene nose na sebi. I mu\xc5\xa1karci i \xc5\xbeene na u\xc5\xa1ima nose loptice od paperja._NEWLINE_Prema Gheerbrantu, oni nemaju pravu poljoprivredu, pa zasade tek pokoju bananu. Hranu nalaze uglavnom u prirodi, soli nemaju. Gvaharibi 1. polovice 20. stolje\xc4\x87a s ulovljene divlja\xc4\x8di nisu skidali ko\xc5\xbeu, ni vadili utrobu, divlja\xc4\x8d bi tek oprljili na vatri. U prehranu je ulazilo sve \xc5\xa1to bi se na\xc5\xa1lo i ulovilo: vo\xc4\x87e, gusjenice, razni insekti. Zbog nedostatka soli Gvaharibi su jeli zemlju, pod uvjetom da je dovoljno masna. Ovakav obi\xc4\x8daj, poznat kao geofagija a prakticiran je i kod Otomaco Indijanaca iz Venezele. Ovo se mo\xc5\xbee usporediti i s jedenjem zida kod malene djece \xc4\x8diji roditelji izbjegavaju sol u jelu._NEWLINE_Materijalna kultura Gvahariba tako\xc4\x91er je dosta oskudna. Zub od zlatastog zeca pri\xc4\x8dvr\xc5\xa1\xc4\x87en na komad drveta slu\xc5\xbeio im je kao no\xc5\xbe. Osim ovog no\xc5\xbea posjeduju jo\xc5\xa1 luk i strijelu i drvene kija\xc4\x8de. Luk je dug oko dva metra, a vr\xc5\xa1ci od strelica napravljeni su od kostiju ili bambusa otvrdnulog na vatri._NEWLINE_Svoje mrtve Gvaharibi spaljuju, pepeo pokupe i mije\xc5\xa1aju s biljkom onoto (daje crvenu boju), i ovime se poslije ma\xc5\xbeu po tijelu. Gvahariba (koncem 20. stolje\xc4\x87a) ima oko 12-14.000 u Venezueli i 1.500 do 2.000 u Brazilu. Sastoje se od vi\xc5\xa1e grupa koje se slu\xc5\xbee vlastitim dijalektima.'